Nikolaj Ehlers har fået grønt lys til at repræsentere Danmark ved det kommende VM i Finland og Letland.

Det danske landshold har fået en stor forstærkning frem mod VM, der starter den 12. maj. Og der er tale om held i uheld. Winnipeg Jets er blevet slået ud af NHL-slutspillet, og det betyder, at Nikolaj Ehlers er klar til VM for Danmark. Der har været tvivl, om klubben ville give ham lov til at tage afsted, da han var skadet i de fire første slutspilskampe. Ehlers nåede dog på isen i den femte kamp, der også blev den sidste, og nu har klubben sagt god for hans deltagelse. - Planen er, at jeg kommer og spiller VM. Klubben har givet mig grønt lys, medmindre der sker et eller andet før VM. - I sidste ende er det mig selv, der skal vurdere det, så jeg skal opdatere klubben de næste par uger. Derfor ved jeg ikke endnu, hvor meget jeg kommer til at spille før VM, siger Ehlers til TV 2 Sport. Her fortæller han også, at han lander tirsdag eftermiddag, hvor han regner med at slutte sig til VM-lejren. Danmark har stadig to testkampe, inden det går løs i Finland. Ehlers ved dog ikke, om han kommer på isen i de kampe. Letland venter den 4. maj, mens Slovenien er modstanderen den 9. maj, som er dagen før afrejse til verdensmesterskabet. Sidste chance med far i spidsen Ehlers har kæmpet for en plads ved VM af flere gode grunde. Landstræneren Heinz Ehlers, der er hans far, står nemlig i spidsen for Danmark for sidste gang ved denne slutrunde - Det er en af de store grunde til, jeg gerne vil spille VM, for det er nok sidste gang, jeg kommer til at spille under ham. - Men jeg nyder også at komme hjem og spille med alle drengene, og det er et spændende hold, vi kommer til VM med. Danmark har unægteligt fået sig en stor forstærkning i Ehlers, der deltager ved sit fjerde VM. Han var også med ved det seneste VM, som foregik i Finland, mens han også var en del af succesen i 2016, hvor Danmark gik i kvartfinalen i Rusland. Nikolaj Ehlers har spillet mere end 550 NHL-kampe, men denne sæson har været præget af skader. Derfor er det kun blevet til 45 grundsspilkampe for Jets.